CELEX: 32017R0376
Language: lt
Date: 2017-03-03 00:00:00
Title: 2017 m. kovo 3 d. Komisijos deleguotasis reglamentas (ES) 2017/376, kuriuo dėl nepanaudotų kiekių, apie kuriuos pranešta pagal Deleguotojo reglamento (ES) 2016/921 2 straipsnio 4 dalį, perskirstymo iš dalies keičiamas Deleguotasis reglamentas (ES) 2016/921

4.3.2017   
            
            
               LT
            
            
               Europos Sąjungos oficialusis leidinys
            
            
               L 58/8
            
         KOMISIJOS DELEGUOTASIS REGLAMENTAS (ES) 2017/376
   2017 m. kovo 3 d.
   kuriuo dėl nepanaudotų kiekių, apie kuriuos pranešta pagal Deleguotojo reglamento (ES) 2016/921 2 straipsnio 4 dalį, perskirstymo iš dalies keičiamas Deleguotasis reglamentas (ES) 2016/921
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 219 straipsnio 1 dalį kartu su 228 straipsniu,
   kadangi:
   
               (1)
            
            
               2014 m. rugpjūčio 7 d. Rusijos Federacijos (toliau – Rusija) Vyriausybė įvedė tam tikrų produktų, įskaitant vaisius ir daržoves, importo iš Sąjungos į Rusiją draudimą. Dėl šio importo draudimo netekus svarbios eksporto rinkos iškilo didelis rinkos sutrikimų, susijusių su smarkiu kainų kritimu, pavojus. Minėtas draudimas pratęstas iki 2017 m. pabaigos. Tokiomis aplinkybėmis Sąjungoje toliau kyla realus tam tikrų konkrečių produktų, kaip antai obuolių ir kriaušių, rinkos sutrikimų pavojus ir tol, kol galioja Rusijos draudimas, turi būti priimamos ir įgyvendinamos tinkamos priemonės;
            
         
               (2)
            
            
               itin didelis tokių rinkos sutrikimų pavojus kyla vaisių ir daržovių sektoriuje, nes į Rusiją būdavo eksportuojamas didelis greitai gendančių šio sektoriaus produktų kiekis. Paaiškėjo, kad visai produkcijai numatyti kitą paskirtį yra sunku. Todėl Sąjungos rinkoje toliau vyrauja padėtis, kuriai išspręsti, atrodo, Reglamente (ES) Nr. 1308/2013 numatytų įprastų priemonių nepakanka;
            
         
               (3)
            
            
               siekiant išvengti didelio ir ilgalaikio rinkos sutrikimo, Komisijos deleguotuosiuose reglamentuose (ES) Nr. 913/2014 (2), (ES) Nr. 932/2014 (3), (ES) Nr. 1031/2014 (4), (ES) 2015/1369 (5) ir (ES) 2016/921 (6) nustatytos didžiausios paramos, skiriamos už produktų pašalinimo iš rinkos, derliaus nenuėmimo ir neprinokusių vaisių ir daržovių derliaus nuėmimo veiksmus, sumos, apskaičiuotos remiantis įprastais eksporto į Rusiją kiekiais;
            
         
               (4)
            
            
               Deleguotajame reglamente (ES) 2016/921 taip pat pripažįstama, kad produktai, kuriems taikoma tuo reglamentu nustatyta sistema ir kurie būtų buvę eksportuoti į Rusiją, galėtų būti nukreipti į kitų valstybių narių rinkas. Todėl tų pačių produktų augintojai tose valstybėse narėse, kurios paprastai savo produktų į Rusiją neeksportuodavo, taip pat galėtų susidurti su dideliu rinkos sutrikimu ir ypač kainų kritimu. Taigi, siekiant stabilizuoti rinką, Sąjungos finansinė parama už vieną ar daugiau produktų, kuriems taikomas tas reglamentas, buvo skiriama visų valstybių narių augintojams, tačiau atitinkamų produktų kiekis neturėjo viršyti 3 000 tonų kiekvienai valstybei narei;
            
         
               (5)
            
            
               valstybėms narėms buvo palikta teisė priimti sprendimą, kokį kiekį iš joms skirtų 3 000 tonų panaudoti. Jei valstybės narės nusprendė to kiekio nenaudoti, iki 2016 m. spalio 31 d. jos turėjo pranešti Komisijai konkretų nepanaudotą kiekį;
            
         
               (6)
            
            
               iki 2016 m. spalio 31 d. oficialius pranešimus Komisijai apie sprendimą nepanaudoti viso ar dalies joms skirto kiekio pateikė Vokietija, Danija, Liuksemburgas, Slovakija, Slovėnija, Austrija ir Jungtinė Karalystė;
            
         
               (7)
            
            
               todėl nepanaudoti kiekiai turėtų būti perskirstyti. Perskirstymas turėtų būti atliekamas vadovaujantis skaidriais, objektyviais ir sąžiningais kriterijais. Šių kriterijų laikymasis būtų geriausiai užtikrintas perskirstymą atliekant remiantis kiekvienai valstybei nustatyta bendro kiekio dalimi, kaip šiuo metu nurodyta Deleguotojo reglamento (ES) 2016/921 I priede. Siekiant užtikrinti, kad kiekvienai valstybei narei būtų skiriama bent 300 tonų, Kiprui, Kroatijai ir Portugalijai skirta dalis turėtų būti atitinkamai padidinta nuo 85 iki 300 tonų. Šis padidinimas būtinas, nes 85 tonų neviršijančio kiekio perskirstymas nacionalinėms valdžios institucijoms taptų nereikalinga administracine našta, visų pirma dėl patikrinimų, be to, toks perskirstymas neturėtų esminio poveikio gamintojų ir rinkos padėčiai;
            
         
               (8)
            
            
               siekiant nedelsiant užtikrinti poveikį rinkai ir padėti stabilizuoti kainas susijusiose valstybėse narėse, šis reglamentas turėtų įsigalioti jo paskelbimo Europos Sąjungos oficialiajame leidinyje dieną ir būti taikomas nuo tos dienos iki 2017 m. birželio 30 d.,
            
         PRIĖMĖ ŠĮ REGLAMENTĄ:
   1 straipsnis
   Deleguotasis reglamentas (ES) 2016/921 iš dalies keičiamas taip:
   
               1)
            
            
               2 straipsnis iš dalies keičiamas taip:
               
                           a)
                        
                        
                           1 dalies pirma pastraipa pakeičiama taip:
                           „1 straipsnio 1 dalyje nurodyta finansinė paramos priemonių įgyvendinimo parama valstybėms narėms skiriama už I ir V prieduose nustatytus produktų kiekius.“;
                        
                     
                           b)
                        
                        
                           įrašoma nauja 5 dalis:
                           „5.   Gavus 4 dalyje nurodytus pranešimus, nepanaudoti kiekiai, apie kuriuos pranešta, perskirstomi valstybėms narėms, kaip nustatyta V priede.
                           Šie V priede nustatyti perskirstyti kiekiai papildo 1 dalies antroje pastraipoje nustatytus kiekius.“;
                        
                     
         
               2)
            
            
               3 straipsnio pirma pastraipa pakeičiama taip:
               „Valstybės narės paskirsto 2 straipsnio 1 ir 5 dalyse nurodytus kiekius gamintojų organizacijoms ir augintojams, kurie nėra gamintojų organizacijų nariai, laikydamosi eiliškumo principo.“;
            
         
               3)
            
            
               Pridedamas V priedas, kurio tekstas pateikiamas šio reglamento priede.
            
         2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo jo paskelbimo Europos Sąjungos oficialiajame leidinyje dienos iki 2017 m. birželio 30 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. kovo 3 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 671.
   
      (2)  2014 m. rugpjūčio 21 d. Komisijos deleguotasis reglamentas (ES) Nr. 913/2014, kuriuo nustatomos išskirtinės laikinosios paramos persikų ir nektarinų augintojams priemonės (OL L 248, 2014 8 22, p. 1).
   
      (3)  2014 m. rugpjūčio 29 d. Komisijos deleguotasis reglamentas (ES) Nr. 932/2014, kuriuo nustatomos išskirtinės laikinosios paramos tam tikrų vaisių ir daržovių augintojams priemonės ir iš dalies keičiamas Deleguotasis reglamentas (ES) Nr. 913/2014 (OL L 259, 2014 8 30, p. 2).
   
      (4)  2014 m. rugsėjo 29 d. Komisijos deleguotasis reglamentas (ES) Nr. 1031/2014, kuriuo nustatomos papildomos išskirtinės laikinosios paramos tam tikrų vaisių ir daržovių augintojams priemonės (OL L 284, 2014 9 30, p. 22).
   
      (5)  2015 m. rugpjūčio 7 d. Komisijos deleguotasis reglamentas (ES) 2015/1369, kuriuo iš dalies keičiamas Deleguotasis reglamentas (ES) Nr. 1031/2014, kuriuo nustatomos papildomos išskirtinės laikinosios paramos tam tikrų vaisių ir daržovių augintojams priemonės (OL L 211, 2015 8 8, p. 17).
   
      (6)  2016 m. birželio 10 d. Komisijos deleguotasis reglamentas (ES) 2016/921, kuriuo nustatomos papildomos išskirtinės laikinosios paramos tam tikrų vaisių ir daržovių augintojams priemonės (OL L 154, 2016 6 11, p. 3).
   
      PRIEDAS
      
         
            „V PRIEDAS
            
               Perskirstyti kiekvienai valstybei narei skirti produktų kiekiai, nurodyti 2 straipsnyje
            
            
                        Valstybės narės
                     
                     
                        Perskirstyti kiekiai
                        (tonomis)
                     
                  
                        Lenkija
                     
                     
                        7 720 
                     
                  
                        Ispanija
                     
                     
                        3 015 
                     
                  
                        Belgija
                     
                     
                        2 385 
                     
                  
                        Graikija
                     
                     
                        1 150 
                     
                  
                        Italija
                     
                     
                        1 080 
                     
                  
                        Nyderlandai
                     
                     
                        1 065 
                     
                  
                        Prancūzija
                     
                     
                        365
                     
                  
                        Kipras
                     
                     
                        300
                     
                  
                        Kroatija
                     
                     
                        300
                     
                  
                        Portugalija
                     
                     
                        300“